Armilan hyvinvointiasema sekä sisätautien osasto palkittu Kandiystävällisinä

Armilan hyvinvointiasemalle on myönnetty viidettä kertaa Kandiystävällisen terveyskeskuksen arvonimi. Suomen Medisiinariliiton myöntämän arvonimen kriteereissä mainitaan, että kandien mielestä perehdytys ja seniorituki on Armilassa järjestetty hyvin.

Menestyksen takaa Armilan työyhteisö

Kandit kokivat saaneensa hyvin palautetta työstään. Lisäksi mainitaan, että kandit tunsivat kuuluvansa työyhteisöön. Työmäärää pidetään lääketieteen kandeille sopivana ja kandit kokivat saaneensa työyhteisöltä tukea jaksamiseen.

- Tästä kuuluu kiitos koko loistavalle työyhteisölle. Työyhteisö tukee ja kannustaa nuoria ja ymmärtää uran alkuvaiheen haasteita, kommentoi ylilääkäri Sami Raasakka.
- Välitän samalla erityiskiitokset upeille kouluttaja- ja ohjaajalääkäreillemme.

Samoilla metodeilla tehdään töitä muillakin Ekhvan hyvinvointiasemilla. Kaikilla Ekhvan asemilla on tehty koulutuksen ja ohjauksen puolesta pitkäjänteisesti töitä.

- Tavoitteena on, ettei kukaan koulutettava joudu työpäivän jälkeen miettimään työjuttuja enää kotona, vaan saisi vastaukset kysymyksiin. Kandien potilaat käydään asemilla myös järjestelmällisesti läpi, kertoo perusterveydenhuollon koulutusylilääkäri ja kouluttajalääkäri Heljä Laitinen.

- Ohjaajat ja kouluttajat ja muutenkin koko henkilökunta ovat iso tuki. Teemme aktiivisesti yhteistyötä myös sairaalan kouluttajien kanssa, jatkaa Laitinen.

Työyhteisö tukee ja kannustaa nuoria ja ymmärtää uran alkuvaiheen haasteita.

ylilääkäri Sami Raasakka

Sisätautien osastolla huolehdittu kandeista jo pitkään

Etelä-Karjalan keskussairaalan sisätautien osasto palkittiin ensimmäistä kertaa Kandiystävällisen työpaikan arvonimellä. Kandit ovat tuoneet esiin hyvän seniorituen, jonka ansiosta kysymyksiin on aina saanut vastauksen.

– Meillä on aika pitkät perinteet siitä, että kandit ovat viihtyneet hyvin. Näin oli jo silloin, kun itse aloitin talossa 2013. Kandien viihtymisessä huomattava rooli on myös kokeneemmilla erikoistuvilla, jotka kesällä ovat jaksaneet väsymättä ohjata ja neuvoa vihreämpää nuorisoa, muistuttaa osastonylilääkäri Kimmo Koivula.

Osastolla kuunnellaan aina kesäkandien palaute ja pyritään reagoimaan mahdollisiin ongelmiin.
– Myös perehdytys on tehty jo pitkään strukturoidusti niin, ettei ketään heitetä suoraan kylmään veteen - paitsi ehkä rantasaunalla, naurahtaa Koivula lopuksi.

Lista palkituista terveyskeskuksista ja työpaikoista löytyy Medisiinariliiton nettisivuilta.

Armila on saanut palkinnon viitenä peräkkäisenä vuotena: 2020, 2021, 2022, 2023 ja 2024. Yhtä monesti palkinnon on saanut peräkkäin ainoastaan Jalasjärven terveyskeskus Kurikasta.

Lisätietoja:

Sami Raasakka, tartuntataudeista vastaava lääkäri, puh. 040 651 1594, sami.raasakka@ekhva.fi
Heljä Laitinen, perusterveydenhuollon koulutusylilääkäri ja kouluttajalääkäri, 040 198 8804, helja.laitinen@ekhva.fi Kimmo Koivula, sisätautien osastonylilääkäri, puh. 044 791 5941, kimmo.koivula@ekhva.fi